

**Република Србија**

**Град Ниш**

**Градска управа за друштвене делатности**

**ИЗВЕШТАЈ О СПРОВЕДЕНОМ КОНКУРСУ У ОБЛАСТИ ЈАВНОГ ИНФОРМИСАЊА У 2024. ГОДИНИ**

**Децембар 2024. године**

# Извештај о спроведенoм конкурсу у области јавног информисања у 2024. години

## Градска управа за друштвене делатности Града Ниша је на основу члана 27. став 8. Закона о јавном информисању и медијима („Службени гласник РС“ број 92/23) припремила овај Извештај о спроведенoм конкурсу у области јавног информисања у 2024. години.

## Основни подаци о конкурсу

Градска управа за друштвене делатности је на основу члана 18. и 19. Закона о јавном информисању и медијима („Сл. гласник РС“ бр. 92/2023), Правилника о суфинансирању пројеката за остваривање јавног интереса у области јавног информисања („Сл.гласник РС“ бр. 6/2024), члана 21. и 65. Статута Града Ниша ("Службени лист града Ниша", број 88/2008, 143/2016 и 18/2019), Одлуке о буџету Града Ниша за 2024.годину („Службени лист Града Ниша“, број 124/2023) и Одлуке о расписивању конкурса за суфинансирање пројеката за остваривање јавног интереса у области јавног информисања на територији Града Ниша у 2024. години, број 414/2024-07 од 21.02.2024. године, расписала је Конкурс за суфинансирање пројеката производње медијских садржаја на територији Града Ниша у 2024. години, који је објављен на интернет страници Града Ниша [www.ni.rs](http://www.ni.rs), дана 21.02.2024. године, а закључен 07.03.2024. године.

Конкурс је расписан на основу Уредбе о условима и критеријумима усклађености државне помоћи у области јавног информисања („Сл.гласник РС“, број 9/2022). Учесници Конкурса, могли су поднети захтев за суфинансирање највише до 50% оправданих трошкова за реализацију пројекта производње медијских садржаја намењених телевизији, а за суфинансирање пројеката производње медијских садржаја за штампане медије, радио и интернет медије, који су од локалног значаја, могли су поднети захтев за суфинансирање највише до 80% оправданих трошкова за реализацију пројекта.

**Намена конкурса**

Намена конкурса била је суфинансирање производње медијских садржаја који доприносе остваривању јавног интереса у области јавног информисања, дефинисаног чланом 15. Закона о јавном информисању и медијима.

## Критеријуми за оцену пројеката

## Критеријуми на основу којих су пројекти оцењивани су:

## 1) Мера у којој је предложена пројектна активност подобна да оствари јавни интерес у области јавног информисања, а посебно:

## 1. релевантност пројекта;

## 2. изводљивост пројекта;

## 3. праћење реализације пројекта;

## 4. капацитети предлагача пројекта;

## 5. доступност садржаја циљној групи;

## 6. буџет и оправданост трошкова.

## 2) Мера у којој се медиј путем кога ће бити реализован пројекат придржава професионалних и етичких стандарда:

## 1. да ли су медију путем којег ће бити реализован пројекат изречене мере од стране државних органа, Регулаторног тела за електронске медије или Савета за штампу, у последњих годину дана, због кршења професионалних и етичких стандарда;

## 2. тежина прекршаја и учесталост понављања.

## Финансијски аспекти конкурса

## За реализацију овог конкурса опредељено је укупно 85.000.000,00 динара, од којих је 81.000.000,00 планиран на економској класификацији: 424 (са које су додељена привредним друштвима и предузетницима) и 4.000.000,00 динара на економској класификацији 481(са које су додељена организација цивилног друштва, синдикатима и верским организацијама).

## Највећи износ средстава који се одобрава по пројекту је 20.000.000 динара, а најмањи износ који се одобрава је 100.000 динара.

**Пријављени пројекти**

На Конкурс је пристигло 70 пројектних пријава.

Због неиспуњавања услова Конкурса решењем је одбачено 11 пројектних пријава.

**Именовање и улога стручне комисије**

За чланове комисије пријавило се укупно 16 кандидата, од чега 7 кандидата које су предложила новинарска и медијска удружења и 9 кандидата из редова теоретичара, аналитичара и практичара из области медија који су се самостално пријавили.

Биографије кандидата за чланове комисије вредноване су на основу бодовне листе за оцену биографија. Стручна служба саставила је ранг листу пријављених кандидата на основу броја добијених бодова. На основу ранг листе, вршилац дужности начелника Градске управе за друштвене делатности Града Ниша, донео је Решење број 430-92/2024-07 од 08.04.2024 године, којим је образована Комисија састављена од три члана. Већина чланова комисије именована је на предлог новинарских и медијских удружења. Чланови комисија су размотрили и оценили пројекте у складу са прописаним критеријумима и доставили стручној служби попуњене бодовне листе за оцену пројеката.

Стручна служба је извршила проверу бодова из бодовних листа и на основу додељеног броја бодова формирала ранг листу пројеката.

На основу ранг листе пројеката Комисија је предложила износе средстава за сваки подржани пројекат, у складу са опредељеним износом за реализацију конкурса. На основу Предлога комисије о расподели средстава са образложењем, вршилац дужности начелника је, на основу члана 26. став 6. Закона о јавном информисању и медијима донео Решење у складу са прописом.

**Подржани пројекти**

Решењем о расподели средстава за суфинансирање пројеката производње медијских садржаја на територији града Ниша у 2024. години, подржано је укупно 30 пројеката, средствима у износу од 85.000.000,00 динара. Већина пројеката је подржана средствима мањим од траженог износа, па су подносиоци били дужни да доставе управи ревидирану пријаву и ревидирани буџет пројекта.

Након доношења решења о расподели средстава двоје корисника одустало је од реализације пројекта, у складу са чланом 26. Правилника о суфинансирању пројеката за остваривање јавног интереса у области јавног информисања („Сл.гласник РС“ бр. 6/2024).

## Разноврсност подржаних пројеката

До објављивања извештаја 71% корисника средстава доставило је изјаве о објављивању/емитовању произведеног медијског садржаја. На основу достављених изјава, приказ жанровске разноврсности и заступљености области је следећи:

### Жанровска разноврсност

|  |  |  |  |  |
| --- | --- | --- | --- | --- |
| Жанр | Телевизије | Портали | Новине | Радио станице |
| Вести | 3 | 3 | 2 | 2 |
| Извештај | 2 | 3 | 2 | 3 |
| Репортажа | 2 | 3 |  | 3 |
| Интервју | 3 | 2 | 1 | 3 |
| Чланак | - |  | 1 | - |
| Радијски прилог | - | - | - | 2 |
| Радијска емисија | - | - | - | 2 |

### Заступљеност области

|  |  |  |  |  |
| --- | --- | --- | --- | --- |
| Област | Телевизије | Портали | Новине | Радио станице |
| Информативно-едукативни садржаји | 2 | 1 | 2 | 1 |
| Запошљавање и самозапошљавање | 2 | 1 |  | 1 |
| Смањење вршњачког насиља | 1 |  |  |  |
| Грађански активизам | 2 | 1 | 1 |  |
| Очување културно-историјског идентитета | 1 | 2 |  |  |
| Медијска писменост |  | 1 |  |  |
| Потенцијали развоја Нишке Бање |  | 1 |  |  |
| Женско предузетништво |  | 2 |  |  |
| Потенцијали воћарства и виноградарства |  | 1 |  |  |
| Смањење деформитета код деце |  | 1 |  |  |
| Инклузија особа са инвалидитетом |  |  | 1 | 1 |
| Положај новинара у Нишу | 1 |  |  |  |
| Култура , образовање и запошљавање Рома |  | 1 |  |  |
| Религија | 1 |  |  |  |

## Закључак

Већина пројеката подржаних у оквиру конкурса завршиће се почетком 2025. године, а извештаји о реализацији свих пројеката биће достављени током исте године, након чега ће уследити анализа ради унапређења процедура за будуће конкурсе.